VIBRANT RED ( Mousepad ) - AOP3D.COM
THE DEEP SEA " Mousepad
THE BINARY CODE Mousepad
mega colors (Mousepad)
the twisted purple pad" (Mousepad) Baahlodi 1 | Beibele Inthaneteng | Phetolelo ya Lefase le Lefsa
1 Ka morago ga lehu+ la Joshua bana ba Isiraele ba ile ba botšiša Jehofa,+ ba re: “Ke mang go rena a tlago go thoma a yo lwa le Bakanana?”
2 Jehofa a ba araba a re: “Bana ba Juda ba tla rotoga.+ Tsebang gore ke tla gafela naga diatleng tša bona.”
3 Ke moka bana ba Juda ba re go bana ba Simeone bao e lego bana babo bona: “Etlang le rena nageng ya rena yeo re e hweditšego ka matengwa+ gore re yo lwa le Bakanana, gomme le rena re tla buša ra ya le lena nageng ya lena.”+ Bana ba Simeone ba sepela le bona.+
4 Bana ba Juda ba ya gomme Jehofa a gafela Bakanana le Baperetse diatleng tša bona,+ moo ba ilego ba ba fenya kua Betseka, e le banna ba dikete tše lesome (10 000).
5 Ge ba hwetša Adoni-betseka kua Betseka, ba ile ba lwa le yena gomme ba fenya Bakanana+ le Baperetse.+
6 Ge Adoni-betseka a tšhaba, ba mo rakediša ba mo swara gomme ba mo kgaola menwana e megolo ya diatleng le ya maotong.
7 Adoni-betseka yena a re: “Go be go na le dikgoši tše masomešupa tše ke bego ke di kgaotše menwana e megolo diatleng le menwana e megolo maotong tšeo di bego di topela dijo ka tlase ga tafola ya ka. Bjale Jehofa o ntirile seo ke di dirilego sona.”+ Ka morago ga moo ba tla le yena Jerusalema gomme a hwela moo.+
8 Ke moka bana ba Juda ba lwa le batho ba Jerusalema+ ba ba thopa, ba ba bolaya ka bogale bja tšhoša gomme ba fiša motse ka mollo.
9 Ka morago ga moo bana ba Juda ba theogela go yo lwa le Bakanana bao ba dulago dithabeng, Negebe+ le Shefela.+
10 Bana ba Juda ba sepela ba yo lwa le Bakanana bao ba bego ba dula Heburone+ (pele ga moo Heburone e be e bitšwa Kiriathe-araba),+ ba bolaya Sheshai, Ahimane le Talamai.+
11 Ba sepela go tloga moo ba yo lwa le badudi ba Debiri.+ (Pele ga moo Debiri e be e bitšwa Kiriathe-sefere.)+
12 Kalebe+ a re: “Mang le mang yo a ka hlaselago Kiriathe-sefere gomme a e thopa, ke tla mo nea Akisa+ morwedi wa ka gore e be mosadi wa gagwe.”+
13 Othiniele+ morwa wa Kenase,+ morwarrago Kalebe,+ a e thopa. Ke moka Kalebe a mo nea Akisa morwedi wa gagwe gore e be mosadi wa gagwe.+
14 Ya re ge Akisa a eya gae, a dulela go hlohleletša Othiniele gore a kgopele tšhemo go tatagwe, Kalebe. Ke moka Akisa a opa magoswi a nametše pokolo.+ Ka nako yeo, Kalebe a re go yena: “O nyaka’ng?”
15 Yena a re: “Ntšhegofatše,+ gomme ka ge o nneile karolo ya naga yeo e lego ka thoko ya borwa, nnee le Gulothe-maima.” Ka gona Kalebe a mo nea Gulothe ya Godimo+ le Gulothe ya Tlase.
16 Bana ba Mokeni,+ yoo e bego e le mogwegadi wa Moshe,+ ba rotoga ba etšwa motseng wa mepalema+ ba na le bana ba Juda ba lebile lešokeng la Juda, leo le lego ka borwa bja Aradi.+ Ba sepela ba yo dula le batho ba moo.+
17 Bana ba Juda ba sepela le bana ba Simeone bao e lego bana babo bona, ba bolaya Bakanana bao ba dulago Tsefata gomme ba senya motse woo.+ Go tloga moo motse woo wa bitšwa Horoma.+
18 Ka morago ga moo bana ba Juda ba thopa Gatsa+ le selete sa yona le Ashikaloni+ le selete sa yona gotee le Ekirone+ le selete sa yona.
19 Jehofa a thekga bana ba Juda moo ba ilego ba tšea naga ya dithabeng ya ba ya bona, eupša ba se kgone go amoga badudi ba moeding naga ya bona ka gobane ba be ba na le dikoloi tša ntwa+ tšeo di hlometšwego disabole maotwaneng a tšona.+
20 Ge ba nea Kalebe Heburone, go etša ge Moshe a be a holofeditše,+ yena o ile a raka barwa ba bararo ba Anaki moo.+
21 Bana ba Benjamini ga se ba raka Bajebusi bao ba dulago Jerusalema;+ eupša Bajebusi ba sa dula le bana ba Benjamini kua Jerusalema go fihla le lehono.+
22 Ka nako yeo ba lapa la Josefa+ le bona ba ile ba rotoga ba yo lwa le Bethele+ gomme Jehofa a ba thekga.+
23 Ba lapa la Josefa ba yo hlola+ Bethele (gabotsebotse, pele ga moo motse woo o be o bitšwa Lutsi),+
24 gomme dihlodi tša bona monna a etšwa motseng. Tša re go yena: “Hle re bontšhe tsela ya go tsena motseng gomme re tla go dira ka botho.”+
25 Monna yena a ba bontšha tsela ya go tsena motseng gomme ba bolaya batho ba motse ka bogale bja tšhoša,+ eupša ba tlogela monna yoo a sepela le lapa la gagwe ka moka.+
26 Go tloga moo monna yoo a ya nageng ya Bahethe,+ a aga motse a o bitša Lutsi. Motse woo o sa bitšwa bjalo go fihla le lehono.
27 Bana ba Manase+ ga se ba tšea Bethe-sheane+ le metse yeo e e dikologilego, Thaanake+ le metse yeo e e dikologilego, Doro+ gotee le badudi ba yona le metse yeo e e dikologilego, Ibileama+ gotee le badudi ba yona le metse yeo e e dikologilego le Megido+ gotee le badudi ba yona le metse yeo e e dikologilego gore e be tša bona, eupša Bakanana ba ile ba phegelela go dula nageng.+
28 Baisiraele ba tia matla,+ ba gapeletša Bakanana go šoma ka thata+ gomme ba se ba rake ka moka.+
29 Bana ba Efuraime le bona ga se ba raka Bakanana bao ba bego ba dula Getsere, eupša Bakanana ba ile ba dula le bona gona moo Getsere.+
30 Bana ba Sebulone+ ga se ba raka badudi ba Kitirone le badudi ba Nahalole,+ eupša Bakanana ba ile ba dula le bona+ gomme ba gapeletšwa go šoma ka thata.+
31 Bana ba Ashere+ ga se ba raka badudi ba Ako le badudi ba Sidone+ le ba Ahalabe le ba Akatsibe+ le ba Heleba le ba Afike+ gotee le ba Rehobo.+
32 Baashere ba ile ba dula le Bakanana bao ba bego ba dula nageng, ka ge ba be ba sa ba raka.+
33 Bana ba Nafutali+ ga se ba raka badudi ba Bethe-shemeshe le badudi ba Bethe-anathe,+ eupša ba ile ba dula le Bakanana bao ba bego ba dula nageng;+ bana ba Nafutali ba ile ba gapeletša badudi ba Bethe-shemeshe le ba Bethe-anathe go šoma ka thata.+
34 Baamore ba gapeletša bana ba Dani+ go dula dithabeng, ka gobane Baamore ba be ba sa ba dumelele go theogela moeding.+
35 Baamore ba phegelela go dula Thabeng ya Herese le kua Ajaloni+ gotee le Shaalabima.+ Ba lapa la Josefa ba tiiša seatla moo ba ilego ba ba gapeletša go šoma ka thata.+
36 Selete sa Baamore se be se thoma mmotong wa Akirabimi,+ se tloga Sela se rotogela godimo.